**Vyhlásenie o rozpornosti**

Návrh zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s Ligou za ľudské práva.

1. Liga za ľudské práva namieta proti vylúčeniu aplikácie správneho poriadku pri rozhodovaní o udeľovaní trvalého pobytu na neobmedzený čas bez splnenia podmienok ustanovených v zákone.

Ministerstvo vnútra považuje vylúčenie správneho poriadku za odôvodnené. Ide totiž o nenárokové pobyty, ktoré sú udeľované bez splnenia podmienok ustanovených v zákone, najmä v prípade poskytovania ochrany a pomoci svedkovi, pobytov z dôvodov hodných osobitného zreteľa alebo pobytov na návrh Slovenskej informačnej služby alebo Vojenského spravodajstva z dôvodu bezpečnostných záujmov Slovenskej republiky. Spoločným znakom týchto pobytov je záujem Slovenskej republiky na ich udelení konkrétnym osobám, to znamená, že nestačí iba záujem cudzinca o takýto pobyt. Rozhodnutie správneho orgánu o ich udelení alebo neudelení, aj keď nemá formálne náležitosti rozhodnutia, podlieha súdnemu prieskumu. O zrušení týchto pobytov bude aj naďalej prebiehať riadne konanie podľa správneho poriadku.

1. Liga za ľudské práva ďalej namieta proti zaisťovaniu rodín s deťmi. Poukazuje na to, že súčasná právna úprava zaistenia rodín s deťmi za podmienok, ktoré nerešpektujú najlepší záujem dieťaťa je v rozpore s Európskym dohovorom na ochranu základných ľudských práv, ako aj s Dohovorom OSN o právach dieťaťa. Do pozornosti dáva rozsudky ESĽP, v ktorých štrasburský súd posúdil zaistenie detí s rodičmi v podobných podmienkach ako na Slovensku, za porušenie článku 3 Dohovoru, a teda za neľudské a ponižujúce zaobchádzanie.

Ministerstvo vnútra neuvažuje o úplnom vylúčení možnosti zaisťovať rodiny s maloletými deťmi. Výnimočnosť využitia tohto inštitútu je upravená aj v ustanoveniach zákona o pobyte cudzincov a zraniteľné osoby (to sú aj rodiny s deťmi) možno zaistiť len v nevyhnutnom prípade a na čo najkratší čas. Ministerstvo vnútra však kategoricky odmieta, že by rodiny s deťmi v podmienkach zaisťovania na Slovensku boli vystavené neľudskému alebo ponižujúcemu zaobchádzaniu. Ich zaisťovanie umožňuje aj právo Európskej únie a zákon o pobyte cudzincov je s týmto právom plne v súlade. Rodiny s deťmi sa zaisťujú len v Útvare policajného zaistenia v Sečovciach, kde sú im vytvárané v rámci možností čo najvyhovujúcejšie podmienky a už v súčasnej dobe nad rámec zákonnej úpravy. Ministerstvo vnútra plánuje otvoriť nové zariadenie na zaisťovanie štátnych príslušníkov tretích krajín a jednou z alternatív je aj vytvorenie samostatného zariadenia na zaisťovanie rodín s deťmi.

1. Liga za ľudské práva navrhuje, aby v prípade zraniteľných osôb a rodín s deťmi, ktorým bola uložená alternatíva zaistenia, sa na tieto osoby na účely poskytovania zdravotnej starostlivosti počas doby výkonu povinnosti uloženej policajným útvarom, hľadelo ako na zaistené osoby, to znamená, aby im bola poskytovaná zdravotná starostlivosť z verejného zdravotného poistenia ako povinne verejne zdravotne poisteným osobám.

Táto požiadavka je nad rámec návrhu zákona a ministerstvo vnútra ju nemôže akceptovať predovšetkým z dôvodu, že okruh osôb, ktoré sú verejne zdravotne poistené, má explicitne vyplývať zo zákona o zdravotnom poistení, čo vyplýva aj zo stanoviska ministerstva zdravotníctva. Požiadavku je možné riešiť kedykoľvek samostatne v legislatívnom procese zmeny zákona o zdravotnom poistení, pretože táto zmena sa neviaže na navrhované zmeny v zákone o pobyte cudzincov (alternatívy k zaisteniu existujú už v platnom zákone).